**Ministru kabineta rīkojuma projekta „Par finansējuma piešķiršanu Alūksnes novada domei 7. Siguldas kājnieku pulka kritušo karavīru pieminekļa atjaunošanai”
sākotnējās ietekmes novērtējuma ziņojums (anotācija)**

|  |
| --- |
|  **I. Tiesību akta projekta izstrādes nepieciešamība** |
|  1. |  Pamatojums | Likuma „Par valsts budžetu 2017. gadam” 62. pants paredz, ka programmas “Valsts aizsardzība, drošība un integrācija NATO” izlietojumu nosaka Ministru kabinets. |
|  2. |  Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Piemineklis “Par Latviju kritušajiem 7. Siguldas kājnieku pulka karavīriem. 1919–1920” (turpmāk – piemineklis) Pleskavas ielā 1, Alūksnē ir uzcelts par godu Latvijas Neatkarības karā (1918–1920) kritušajiem pulka karavīriem. 1923. gada 20. jūnijā pieminekli atklāja Latvijas pirmais Valsts prezidents Jānis Čakste. Piemineklis tika nopostīts 1953. gadā. Līdz ar pieminekļa nopostīšanu arī apakšējā terases daļa uzkalna rietumu pusē tika norakta, izveidojot plašāku laukumu. Uzejai līdz esošajām kāpnēm deviņdesmitajos gados tika izveidotas pagaidu koka kāpnes apakšējās terases noraktajā līmenī.2008. gadā pieminekļa atjaunošanas darbu līdzfinansēšanai Aizsardzības ministrija Alūksnes pilsētas domei piešķīra 38 404 latus. Kopējās pieminekļa atjaunošanas darbu izmaksas bija 141 597 lati, attiecīgi lielāko pieminekļa atjaunošanas darbu izmaksu daļu sedza Alūksnes pilsētas dome. Atjaunošanas darbi tika pabeigti 2009. gadā (ierobežoto finanšu resursu dēļ atjaunošanas darbos ietilpa vienīgi pieminekļa atjaunošana, pieminekļa kāpņu pārbūve 2009. gadā netika veikta).Pieminekļa vēsturisko kāpņu stāvoklis šobrīd ir kritisks – tās ir sadrupušas, daudzkārt labotas, tādēļ kļuvušas vizuāli nepievilcīgas. Kāpnes ir būvētas bez pamatiem, laika gaitā kāpņu virsmā ir izveidojušās plaisas, notikusi materiāla erozija, un sala ietekmē radušies nopietni bojājumi un nodrupumi. Esošo kāpņu stāvokļa novērtējums liecina, ka to konstrukcija nav atjaunojama – kāpnes nepieciešams pārbūvēt.Piemineklis diennakts tumšajā laikā netiek apgaismots. Tomēr, tā kā pie pieminekļa tiek organizēti pasākumi arī diennakts tumšajā laikā, apgaismojums tiek nodrošināts no netālu esošās Nacionālo bruņoto spēku Kājnieku skolas, to katru reizi speciāli uzstādot.Pieminekļa kāpņu pārbūves darbiem Alūksnes novada pašvaldība ir izstrādājusi un saskaņojusi būvprojektu, kā arī veikusi iepirkuma procedūru. Kopējās pieminekļa kāpņu pārbūves izmaksas ir 43 952,71 *euro*. Lai veiktu šos darbus, ņemot vērā, ka Alūksnes novada pašvaldības izstrādātajā būvprojektā kāpņu lejasdaļā paredzēts izveidot betona laukumu, kas daļēji būs izvietots Aizsardzības ministrijas valdījumā esošajā zemesgabalā Lāčplēša ielā 1, Alūksnē, 2016. gada 18. aprīlī tika noslēgts Aizsardzības ministrijas un Alūksnes novada pašvaldības līgums par zemesgabala Lāčplēša ielā 1, Alūksnē, Alūksnes novadā daļas 10,22 m2 platībā nodošanu bezatlīdzības lietošanā uz pieciem gadiem ar iespēju pagarināt līguma darbības termiņu, pusēm savstarpēji rakstveidā vienojoties. Saskaņā ar līgumā par bezatlīdzības lietošanu noteikto, kamēr Alūksnes novada pašvaldībai piederošā būve (kāpnes un kāpņu lejasdaļā izveidotais laukums) atradīsies uz Aizsardzības ministrijas valdījumā esošās zemes, pusēm būs nepieciešams vienoties par zemes lietošanas kārtību, pagarinot esošo līgumu vai vienojoties par citu lietošanas veidu.Papildus pieminekļa kāpņu pārbūvei, ņemot vērā pieminekļa nozīmīgumu, tā izcelšanai diennakts tumšajā laikā ir paredzēts ierīkot pieminekļa apgaismojumu. Kopējās pieminekļa apgaismojuma ierīkošanas izmaksas atbilstoši būvniecības tāmei ir 24 152,58 *euro* apmērā. Apgaismojuma ierīkošanas projektēšanas uzdevumā ir izvirzīta prasība pieminekļa apgaismošanā izmantot ekonomiskus un energoefektīvus LED tehnoloģiju risinājumus. Atbilstoši Alūksnes novada pašvaldības sniegtajai informācijai pašvaldība ir izvērtējusi un par piemērotāko risinājumu atzinusi pieminekļa apgaismošanai nepieciešamo elektrības pieslēgumu veikt no Nacionālo bruņoto spēku Kājnieku skolas, kurā ir plānots izvietot apgaismojuma vadības paneli.Apgaismojumu piemineklim ir paredzēts nodrošināt diennakts tumšajā laikā. Vidējās elektroenerģijas izmaksas pieminekļa apgaismošanai nepārsniegtu 200 *euro* gadā. Lai izveidotu elektrības pieslēgumu pie Nacionālo bruņoto spēku Kājnieku skolas, Alūksnes novada pašvaldība sagatavos nepieciešamo tehnisko dokumentāciju. Elektrolīnija un tās iekārtas, kas nepieciešamas pieminekļa apgaismojuma nodrošināšanai, piederēs Alūksnes novada pašvaldībai, kura nodrošinās to uzturēšanu.Pieminekļa kāpņu pārbūve un apgaismojuma ierīkošana ir plānota 2017. gadā. Paredzamais minēto darbu izpildes termiņš ir plānots piecu mēnešu laikā pēc līguma par darbu izpildi noslēgšanas. Pasūtītājs pieminekļa kāpņu pārbūves un apgaismojuma ierīkošanas darbiem būs Alūksnes novada dome.Ir zināms, ka pie pieminekļa regulāri notiek pasākumi Alūksnē dislocētajām Nacionālo bruņoto spēku vienībām – Kājnieku skolai un Zemessardzes 31. bataljonam. Piemēram, 2017. gadā Kājnieku skolai plānotas 13 jauno kursantu zvēresta došanas ceremonijas un tikpat daudz kursa noslēguma ceremoniju. Zemessardzes bataljons piedalās visos Alūksnes garnizona pasākumos, kas tiek rīkoti pie pieminekļa, kā arī divas reizes gadā notiek jaunsargu un zemessargu zvēresta došanas ceremonija. Arī Alūksnes novada pašvaldības sadarbības partneri, viesi no citām Latvijas pašvaldībām un ārvalstīm apmeklē pieminekli un gūst informāciju par tā vēsturi.Tā kā pieminekļa atjaunošana ir būtiska ne tikai Alūksnes novada pašvaldībai, bet arī Nacionāliem bruņotiem spēkiem, ir panākta vienošanās, ka Aizsardzības ministrija segs pusi no nepieciešamajām pieminekļa kāpņu pārbūves un apgaismojuma ierīkošanas izmaksām. Pārējo nepieciešamo finansējumu pieminekļa atjaunošanai un apgaismojuma ierīkošanai nodrošinās Alūksnes novada pašvaldība. Pieminekļa apgaismojuma nodrošināšanai nepieciešamās elektroenerģijas izmaksas tiks segtas no Nacionālo bruņoto spēku Kājnieku skolas Lāčplēša ielā 1, Alūksnē uzturēšanas izdevumiem.Pieminekļa atjaunošana ir uzskatāma arī par simbolisku ieguldījumu Latvijas valsts simtgades svinību pasākumu organizēšanā.Ņemot vērā pieminekļa atjaunošanai nepieciešamo finansējumu un atbilstoši Aizsardzības ministrijas budžetā plānotajam finansējumam infrastruktūras sakārtošanai, Alūksnes novada domei 2017. gadā ir nepieciešams novirzīt finansējumu 34 053 *euro* apmērā, tai skaitā pieminekļa kāpņu pārbūvei – 21 977 *euro*, pieminekļa apgaismojuma ierīkošanai – 12 076 *euro*.Lai īstenotu pieminekļa kāpņu atjaunošanas un apgaismojuma ierīkošanas darbus, kā arī lai vienotos par pieminekļa un elektroapgādes līnijas, t. sk. tās iekārtu uzturēšanas un izmantošanas noteikumiem, Aizsardzības ministrija noslēgs sadarbības līgumu ar Alūksnes novada domi. Sadarbības līgumā tiks noteikta arī Alūksnes novada domes atbildība par Ministru kabineta rīkojuma 1. punktā minēto uzdevumu izpildi, paredzot līdzekļu izlietojuma kontroli un nosakot, ka par grāmatvedības datu pareizību un finanšu līdzekļu izlietojumu atbilstoši plānotajam ir atbildīga Alūksnes novada dome. Sadarbības līguma termiņš pieminekļa apgaismojumam nepieciešamo elektroenerģijas izmaksu segšanai tiks noteikts uz pieciem gadiem ar iespēju termiņu pagarināt, pusēm savstarpēji rakstveidā vienojoties. |
|  3. | Projekta izstrādē iesaistītās institūcijas | Aizsardzības ministrija, Valsts aizsardzības militāro objektu un iepirkumu centrs, Alūksnes novada dome |
|  4. |  Cita informācija | Ministru kabineta rīkojuma projektā minēto pieminekļa kāpņu pārbūves un apgaismojuma ierīkošanas Aizsardzības ministrijas finansējuma daļas izpilde tiks nodrošināta Aizsardzības ministrijas 2017. gada budžeta ietvaros no budžeta programmas 33.00.00 “Aizsardzības īpašumu pārvaldīšana” paredzētajiem līdzekļiem, veicot nepieciešamo līdzekļu pārdali budžeta programmas ietvaros, samazinot kapitālajiem izdevumiem plānotos finanšu resursus un palielinot izdevumus transfertiem pašvaldībām.Pieminekļa elektroenerģijas izmaksas tiks segtas no Aizsardzības ministrijas budžeta apakšprogrammas 22.12.00 “Nacionālo bruņoto spēku uzturēšana” Nacionālo bruņoto spēku Kājnieku skolas uzturēšanas izdevumiem, balstoties uz Alūksnes novada domes un Aizsardzības ministrijas noslēgto sadarbības līgumu. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija, Valsts aizsardzības militāro objektu un iepirkumu centrs, Alūksnes novada dome |
| 2.  | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar Ministru kabineta rīkojuma projektu netiek radītas jaunas valsts institūcijas, kā arī netiek paplašinātas esošo institūciju funkcijas. |
| 3. | Cita informācija | Nav |

Anotācijas II, III, IV, V un VI sadaļa – projekts šīs jomas neskar.

Aizsardzības ministrs R. Bergmanis

Aizsardzības ministrijas valsts sekretārs J. Garisons

I. Buda, tālr. 67335031

Inara.Buda@mod.gov.lv